Йөрәк картаймый. 106 яшьлек Бибигамбәр әби җырлап күңел ача

	80 яшенә кадәр су коенырга йөргән әле ул. 102 яшендә, балаларыннан качып,  бакчага  чүп утарга чыккан.  Нурлат районының  Каракүл авылында яшәүче 106 яшьлек Бибигамбәр әби Әхмәдиева турында авылдашлары, тиктормас, ут борчасы иде, ди. Дөрес, хәзер сикереп йөри алмый шул. Картлык тәки аяктан еккан, ул – урын өстендә. Тик кәефе булганда, җырлый әле.	 Бибигамбәр, Каракүл авылы егете Госманга кияүгә чыгып, 11 бала  тудырган. Тик өчесе яшьли дөнья куйган.  Хәзерге вакытта биш баласы исән.  Иң олы  кызы Миннегайшәсе дә яшь буенча үз артыннан куып бара, аңа – 87. Әбекәй   урамның икенче башында гомер кичерә. Бибигамбәр әби исә төпчеге Әкълимә (паспорттагы исеме – Гөлсирә) белән яши.  Калган ике балалары да Нурлаттан ерак китмәгән. Узган ел Җиңү бәйрәме көнне 72 яшьлек улы Камил янып үлгән. Күршедә үзе генә яшәгән ул. Җирдә казынырга, бакчачылык белән шөгыльләнергә яраткан. Узган җәйдә унбер түтәл суган утырткан, теплицасында күп итеп помидор үстергән. Нәкъ менә аның бакчасына китмән тотып, чүп утарга йөргән дә инде әбекәй. Бу яшьтә  бил бөгеп йөрүенә кызлары каршы булган, әлбәттә. Әмма җилкенгән йөрәкне нишләтәсең? Бер чүп тә калдырмыйча, бакчаны ялт иттереп куйган. Сыерны да сиксәнгә кадәр тоткан. Аптырагач, кызлары: «Җитте инде, әни, күпме эшләргә була?» – дип, сөтлебикәне күрше авылга  илтеп тапшырган. Югыйсә 100 яшькә кадәр сыер сауган булыр иде әле. Тик торырга бер дә яратмаган шул. Җәен урманга җиләк, карлыган җыярга йөргән. Кызлары да, бу шөгыльне, әнидән калган чир, диләр.  
	Сәрия МИФТАХОВА	
Ватаным Татарстан

	№ --- | 30.11.2023	


